જમાલપુર મંદિરથી દર અષાઢી બીજે નીકળતી ઐતિહાસિક રથયાત્રાને વર્ષોથી શહેરીજનો વતી મેયર દ્વારા ખમાસા દાણાપીઠ ખાતેના મ્યુનિસિપલ મુખ્યાલયમાં પરંપરાગત રીતે ઉમળકાભેર વધાવવામાં આવે છે. આ અવસરે કોર્પોરેશનના પદાધિકારીઓ કોર્પોરેટરો અને ઉચ્ચ અધિકારીઓ ઉપસ્થિત રહે છે. મેયર ગૌતમ શાહ, સ્ટેન્ડિંગ કમિટીના ચેરમેન પ્રવીણ પટેલ, ભાજપના નેતા બિપિન સિક્કા અને કોંગ્રેસના નેતા દિનેશ શર્મા વગેરે ઉચ્ચ પદાધિકારીઓએ મહંતના આશિષ લીધા હતા, પરંતુ મહંતની વિદાય બાદ અચાનક સ્ટેન્ડિંગ કમિટીના ચેરમેન પ્રવીણ પટેલે પણ કોર્પોરેશનમાંથી વિદાય લેતાં મ્યુનિસિપલ ભાજપમાં ગણગણાટ ફેલાયો હતો. જોકે સ્ટેન્ડિંગ ચેરમેનની કસમયની વિદાય માટે જાણકાર સૂત્રો એવું કહે છે કોર્પોરેશનની રથયાત્રાની સ્વાગતની કમાનમાં ફક્ત મેયરની તસવીર હોવાથી સ્ટેન્ડિંગ ચેરમેન ખફા થયા હતા.